மலாலா நிதி

மலாலா நிதி (Malala Fund) என்பது பெண்கள் கல்விக்காக வாதிடும் ஒரு சர்வதேச, இலாப நோக்கற்ற அமைப்பாகும். இது பெண் கல்வி உரிமைக்கான பாக்கித்தான் ஆர்வலரும், இளம் வயதிலேயே நோபல் பரிசு பெற்றவருமான மலாலா யூசப்சையி மற்றும் அவரின் தந்தை சியாவுத்தீன் யூசப்சையி ஆகியோரால் இணைந்து நிறுவப்பட்டது. ஒவ்வொரு பெண்ணுக்கும் 12 ஆண்டுகள் இலவச, பாதுகாப்பான மற்றும் தரமான கல்வியை உறுதி செய்வதே இந்த அமைப்பின் குறிக்கோள். ஜூலை  நிலவரப்படி, இந்த அமைப்பு 48 ஊழியர்களைக் கொண்டுள்ளது. ஆப்கானித்தான், பிரேசில், எத்தியோப்பியா, இந்தியா, லெபனான், நைஜீரியா, பாக்கித்தான் மற்றும் துருக்கி முழுவதும் பணிபுரியும் 58 வழக்கறிஞர்களை ஆதரிக்கிறது.

 வரலாறு 
2013 ஆம் ஆண்டில் மலாலா நிதிக்கு முதல் பங்களிப்பு அமெரிக்க நடிகை ஏஞ்சலினா ஜோலியிடமிருந்து பெறப்பட்டது. அவர் தனிப்பட்ட முறையில் 200,000 அமெரிக்க டாலரை நன்கொடையாக அளித்தார். இது மலாலா வசிக்கும் பாக்கித்தானின் சுவாத் பள்ளத்தாக்கிலுள்ள பெண்கள் கல்விக்கு நிதியளிக்க பயன்படுத்தப்பட்டது.

2014 ஆம் ஆண்டில், கென்யாவின் கிராமப்புறங்களில் அனைத்து பெண்களுக்கமான மேல்நிலைப் பள்ளியைக் கட்டியெழுப்ப மலாலா நிதி உதவியது. மேலும் கைபர் பக்துன்வா மாகாணத்தில் ஏற்பட்ட தீவிரவாதத் தாக்குதல்கள் மற்றும் 2014 இல் பாக்கித்தானில் ஏற்பட்ட வெள்ளத்திலிருந்து காப்பாற்றப்பட்ட குழந்தைகளுக்கு  பள்ளிப் பொருட்கள் மற்றும் தொடர்ச்சியான கல்வியை வழங்க இந்நிதி உதவியது.

2015 ஆம் ஆண்டில், எபோலா நோய் பரவல் காரணமாக சியேரா லியோனி அரசாங்கம் பள்ளிகளை மூடியபோது, மலாலா நிதி வானொலி மூலம், 1,200 ஓரங்கட்டப்பட்ட சிறுமிகளுக்கு கல்வியைத் தொடர வகுப்பறைகளை உருவாக்கியது. நைஜீரியா சிறுமிகளுக்கான மலாலா வாதத்தை அடிப்படையாகக் கொண்டு, போகோ அராம் கடத்தலில் இருந்து விடுவிக்கப்பட்ட சிபோக் பள்ளி மாணவிகளுக்கு அவர்களின் இடைநிலைக் கல்வியை முடிக்க மலாலா நிதி முழு உதவித்தொகையையும் உறுதியளித்தது. 12 ஜூலை 2015 அன்று, தனது 18 வது பிறந்தநாளில், சிரிய அகதிகளுக்காக லெபனானின் பெக்கா பள்ளத்தாக்கில் உள்ள ஒரு மேல்நிலைப் பள்ளியின் மலாலா நிதி மூலம் நிதியளிப்பதாக மலாலா அறிவித்தார்.

2016 ஆம் ஆண்டில், மலாலா தனது பிறந்தநாளுக்காக தாதாப் அகதிகள் முகாமுக்குச் சென்று, மலாலா நிதியத்தால் ஆதரிக்கப்படும் தலைமைத்துவம் மற்றும் வாழ்க்கைத் திறன்கள் குறித்த வழிகாட்டுதல் திட்டத்தில் பங்கு கொண்ட அகதி சிறுமிகளின் பட்டமளிப்பு விழாவில் கலந்து கொண்டார். 2016 டிசம்பரில், பில் & மெலின்டா கேட்சு அறக்கட்டளை வளரும் நாடுகளில் கல்வியை ஆதரிப்பதற்காக மலாலா நிதியம் கல்விக்கென ஒரு வலையமைப்பு என்ற ஒரு திட்டத்தைத் தொடங்க உதவுவதற்காக $4 மில்லியனை அளித்தது.

 ஆராய்ச்சி மற்றும் வாதம் 
மலாலா, அவரின் தந்தை சியாவுத்தீன், மலாலா நிதியத்தின் ஊழியர்கள், கல்வி வலையமைப்பின் உறுப்பினர்கள் மற்றும் இளம் கல்வி ஆர்வலர்கள் பல மாநாடுகளில் பங்கேற்கிறார்கள். மேலும், பெண்கள் கல்விக்காக வாதிட அரசியல் தலைவர்களை சந்திக்கிறார்கள். பெண்கள் கல்விக்கான நிதியை அதிகரிப்பதும், சிறுவர் திருமணம், குழந்தைத் தொழிலாளர், மோதல் மற்றும் பாலின வாதம் போன்ற பெண்களைப் பள்ளிக்குச் செல்வதைத் தடுக்கும் தடைகளை நீக்குவதும் இதன் குறிக்கோள்களாகும். மலாலா நிதி, புரூக்கிங்ஸ் நிறுவனம், உலக வங்கி மற்றும் மேம்பாட்டுக்கான முடிவுகள் ஆகியவற்றுடன் இணைந்து சிறுமிகளின் இடைநிலைக் கல்வியின் தாக்கம் குறித்து ஆராய்ச்சி நடத்தியுள்ளது.

ஜூன் 2018 இல், ஜி-7 நாடுகள் மற்றும் உலக வங்கி இணைந்து பெண்கள் கல்விக்காக 2 பில்லியன் டாலர் பெற மலாலா நிதி உதவியது.

ஜூலை 2018 இல், மலாலா நிதி பெண்கள் கதைகளை எண்ணிம முறையில் அறிமுகப்படுத்தியது. வலை பிரிவில் மின்னஞ்சல் செய்திமடலுக்கான 2020 வெப்பி விருதை மலாலா நிதி வென்றது.

 பிரபலமான கலாச்சாரத்தில் 
2015 ஆம் ஆண்டு வெளியான ஹி நேம்டு மீ மலாலா என்ற ஆவணப்படத்திலும், மலாலாவின் சுயசரிதையான ஐ ஆம் மலாலா  ஆகியவற்றிலும் இந்த அமைப்பைப் பற்றிய செய்தி இடம்பெற்றது.

 மேற்கோள்கள் 

 வெளி இணைப்புகள் 


பகுப்பு:இலாபநோக்கற்ற நிறுவனங்கள்
பகுப்பு:தொண்டு நிறுவனங்கள்